Risipa banului public în sportul de performanță, o anomalie românească, furnizează eșecuri „spectaculoase“ pe bandă!
În handbal, CSM București, echipa Primăriei Capitalei, a devenit un etalon în acest sens. Ceea ce e nedrept, deoarece cam tot handbalul nostru merge pe această „rețetă a eșecului“. Cazul CSM-ului a devenit doar mult mai vizibil, fiindcă vorbim de formația-fanion din Liga Florilor. La care evoluează și cea mai valoroasă handbalistă din România, Cristina Neagu. Aceasta e plătită de bucureșteni cu peste 20.000 de euro pe lună. Deși banii intră pe card la timp, câștigarea Ligii Campionilor, obiectivul pentru care a fost adusă Neagu la CSM, se lasă așteptat de 8 ani.
În fotbal, finanțarea din bani publici tocmai a adus un eșec zgomotos. Altul, după cele înregistrate de Chindia, FC Argeș și CS Mioveni în stagiunea precedentă în care au retrogradat aceste formații susținute financiar de autoritățile locale. Acum, după play-out-ul sezonului care se apropie de final, a picat în „B“ și FC Voluntari. A fost finalul unei șederi de 9 ani în prima ligă. Care, în mare măsură, a furnizat niște rezultate mediocre, după cum se poate vedea în tabelul alăturat.
Un singur amănunt spune totul despre zbaterea fotbalistică a Voluntariului în prima ligă pe bani grei: în opt din cele nouă sezoane în care a jucat în Liga I / Superliga, formația ilfoveană a ajuns în play-out! Și de trei ori a avut nevoie de baraj pentru a „supraviețui“. În tot acest timp, FC Voluntari a avut două sezoane remarcabile. Mai întâi, a fost cel din 2016-2017, când a câștigat Cupa României și Supercupa, sub comanda lui Claudiu Niculescu (47 de ani). Apoi, a fost stagiunea 2021-2022, cea cu accederea în play-off în care Voluntariul a jucat și finala cupei. Pierdută, de această dată, în fața celor de la Sepsi cu Liviu Ciobotariu (53 de ani) pe bancă.
Academia, altă „gaură neagră“
Drama Voluntariului, care a retrogradat în weekend, a fost subiectul unei analize foarte bune la Orange Sport. Aici, s-au pus pe ecran sumele pe care clubul le-a primit din partea autorităților locale, în perioada 2018-2023. La fel și media spectatorilor în acești ani. Cifrele de mai jos redau dimensiunea risipei din bani publici:
Per total, Voluntariul a „înghițit“ 14,5 milioane de euro din banii contribuabilului, însă n-a reușit să atingă nici măcar media de 1.000 de spectatori la partidele de pe teren propriu! Iar o altă „gaură neagră“ a fost reprezentată de Academia clubului, după cum a remarcat comentatorul Bogdan Cosmescu.
„Voluntariul are de 10-12 ani Academie şi n-a produs nici măcar un jucător. Cum să nu produci pe nimeni? Doar pe Robert Popescu, un vârf, un jucător Under 21 pe care să-l foloseşti pentru a respecta regulamentul. Dar nu e vreun mare jucător“, a remarcat Cosmescu.
Colegul său, Cosmin Băleanu, a avut o altă nedumerire în studio: „Începuse să apară pe ici-colo primarul din Voluntari (n.r. – Florentin Pandele). Nu l-a întrebat nimeni: <<Dom'le, de ce băgaţi banii ăştia, două-trei milioane pe an, în echipa de fotbal?>>. E o întrebare simplă“.
Concluzia a fost oferită de Bogdan Cosmescu: „Principalul motiv pentru care nu e normal să avem echipe finanțate de autoritățile locale ține de concurența neloială cu echipele private. Care sunt susținute de finanțatorii care scot bani exclusiv din buzunarul lor. Dar, ce să vezi, echipele cu cele mai mari performanţe sunt alea private! Banul public nu se manageriază cum trebuie“.
FC Voluntari în prima ligă
Sezon Clasarea finală
2015-2016 Locul 6 din 8 în play-out*
2016-2017 Locul 3 din 8 în play-out
2017-2018 Locul 6 din 8 în play-out**
2018-2019 Locul 4 din 8 în play-out
2019-2020 Locul 5 din 8 în play-out
2020-2021 Locul 7 din 10 în play-out***
2021-2022 Locul 4 din 6 în play-off
2022-2023 Locul 3 din 10 în play-out
2023-204 Locul 9 din 10 în play-out
*S-a salvat după un baraj câștigat cu UTA
**S-a salvat după un play-off câștigat cu Chindia.
***S-a salvat după un baraj câștigat cu Dunărea Călărași.